Szegedi Tudományegyetem | Nyitókonferenciát rendeznek az SZTE és az Újvidéki Egyetem közös projektjében
Ahogy arról korábban már beszámoltunk, újabb elemmel bővül a Szegedi Tudományegyetem és az Újvidéki Egyetem közötti, számos kart és tudományterületet érintő szoros együttműködés, folytatódhat ugyanis a két universitas közötti matematikai és természettudományos oktatási kooperáció. Korábbi, 2007–2008-ban és 2010–2011-ben sikerrel megvalósított projektjeik folytatásaként a „Non-Standard Forms of Teaching Mathematics and Physics” (HU-SRB/0901/221/088) című programjuk támogatást nyert az IPA Magyarország–Szerbia Együttműködési Program keretében. A projekt résztvevői az SZTE Bolyai Intézet, Orvosi Fizikai és Orvosi Informatikai Intézet, valamint az UNS (Újvidéki Egyetem) Matematikai Intézete és Fizikai Intézete. A megvalósítás 2013. december 1-től 2015. május 31-ig tart. A projekt költségvetése mintegy 160 ezer euró, ebből 95 ezer eurót az SZTE használhat fel.
Karsai János projektvezető, az SZTE Analízis Tanszék egyetemi docense most arról tájékoztatta az SZTE Médiacentrumot, hogy nagyszabású nyitókonferenciát tartanak a két fél szakembereinek részvételével 2014. március 14-én (pénteken) 10 és 15 óra között Szegeden, az SZTE Bolyai Intézet Mars tér 20. szám alatti épületében. A rendezvényen angol nyelvű előadásokat hallgathatnak meg az érdeklődők.
A 2014. március 14-i esemény programja:
10.00-10.30: Welcome, summary of the progress of developments, tendering, information and publicity, event calendar; Dr. János Karsai, Dr. Árpád Takácsi, project managers
10.30-10.50: Teaching Biomathematics; Dr. Gergely Röst, Dr. Attila Dénes
11.00-11.30: Computer methods of dynamic systems; Dr. János Karsai, Dr. Mónika Polner, Dr. Marko Nedeljkov
11.30-11.50: Computer-aided teaching of Numerical Mathematics; Dr. Róbert Vajda
11.50-12.10: Demonstrations with the microcomputer Raspberry Pi; Ádám Hulmán
12.10-13.00: Lunch break
13.00-13.30: Mobile tools in math education; Dr. Attila Máder, Dr. Djurdjica Takaci
13.30-14.00: Computer-aided Physics labs with Biopac and Edaq530; Dr. Júlia Tandori, Dr. Péter Makra
14.00-15.00: Discussions on events, presenting Edaq530 equipments to schools, further milestones and other questions
Megírtuk: a szegedi kutatók a nemrég indult projektben komoly hangsúlyt fektetnek az oktatáskorszerűsítési munkára. A partnerek önálló és közös eredményire alapozva elsősorban a matematikaoktatás speciális oktatási formáival, mobileszközök és a dinamikus prezentációk, könyvek alkalmazhatóságával foglalkoznak. Ami a fizikát illeti, a szegedi tapasztalatok alapján céljuk a számítógéppel segített méréstechnikai eszközök alkalmazásának meghonosítása Újvidéken az orvosi fizikai gyakorlati képzésben, valamint ezek közös továbbfejlesztése. Az egyetemi oktatás korszerűsítése mellett szeretnének hozzájárulni, hogy ezek az eszközök minél több határ menti iskolában segítsék a fizikai kísérletezést. A projekt keretében több nyelven készítenek elektronikus tananyagokat többek között az analízis, differenciálegyenletek, geometria, biomatematika, orvosi fizika kurzusok számára, valamint a középiskolai oktatás segítésére is. Szakmai rendezvényeket, kurzusokat tartanak egyetemi hallgatóknak, doktoranduszoknak, középiskolai tanároknak és diákoknak. A közös nemzetközi doktori kurzusok mellett ismét megszervezik az immár hagyományosnak tekinthető rendezvényeiket: ez év őszén a „Modeling in Life Sciences” interdiszciplináris konferenciát Szegeden, jövő tavasszal a „Pannonian Mathematical Modelling” konferenciát Újvidéken, illetve az „Intenzív Téli Iskolát” Szegeden és Újvidéken várhatóan jövő év januárjában. A „Találkozz a professzorral” előadás-sorozataikkal meglátogatják a középiskolákat. A nyílt napokon az érdeklődők izgalmas előadásokat hallgathatnak, és részt vehetnek tudományos játszóházon is. Folytatódik a diákcsereprogram, és ismét kiadják az SZTE Bolyai Intézet hagyományos középiskolai matematikapályázatán az interdiszciplináris különdíjat. A rendezvények résztvevői érdekes készségfejlesztő ajándékot kapnak.